Tikóng deng nem ne bulónen yóm bnutut yehen Sekariya,
bud hógów Dwata Gabrél etu bè Galili ebè yóm sotu benwu udì boluyen Nasarit.
Wen na a htulón Dwata du bè yóm sotu sawang libun bè yó boluyen Midi.
Nim Midi ni,
deng leninti yóm sotu logi boluyen Jusif,
ne són kesgefet le ne duen.
Nim Jusif ni,
tau semfu gu bè yóm tehe tau hol geta bélê le boluyen Dabid.
Tódô sut bè Midi yóm hógów Dwata yó koni,
ne monen mò du,
“Na Midi,
tey nawahen kóm Dwata.
Tendo gel nô béléem.”
Bè yóm kungol Midi du yóm udél yóm hógów Dwata ebéléen yó,
mom tô tafa nawahen,
abay se là kô glileben du kmò klanen.
Ne bud mudél ebéléen yóm hógów Dwata,
monen,
“Béi mom tô hlikò,
Midi,
abay se tey kehyu nawahen ebéléem Dwata.
Angat wen bnututem,
ne mngai logi,
ne boluyem du Jisas.
Tey angat kegetahen,
ne boluy le du Ngà yóm Dwata alì geta bè kdéen.
Tódô henbaling Dwata tau hol geta,
lómón yóm kegeta tehe fuen Dabid ekni.
Du mò angat gónó le mogot yó kem tau semfu gu bè yóm tehe Jakub,
ne laen kô dù sónen yóm kogoten tau.”
Ne yó mon Midi mò yóm hógów Dwata yó,
monen,
“Tedu mò hol kmoen de nim ni,
blaem hanae tolo ngà libun?”
Yó bud mon yóm hógów Dwata mò du,
monen,
“Angat sù Dwata béléem yóm Tulusen,
ne yóm kfasang Dwata fen hemlan du béléem.
Yó gónóm mon,
mólós nim ngà angat sut ni,
ne angat boluy le du Ngà Dwata.
Ngem yóm yê diem Ilisabét,
yóm gel mon le atil,
wen se kun bnutut balù yóm tey deng ktuhahen.
Deng gnemen bulón ni ne keblututen du.
Abay se yóm Dwata,
laen kô dù là gbeken du.”
Mudél se Midi,
monen,
“Ou se tóbóng lówó yóm gónóhu mogot.
Hol hdohoen etahu yóm deng monem.”
Ominen tmagak ke Midi yóm hógów Dwata.